钦定古今图书集成/明伦汇编/氏族典/第017卷 > 春秋十有二年夏五月甲辰孟子卒
## 钦定古今图书集成/明伦汇编/氏族典/第017卷 > 春秋十有二年夏五月甲辰孟子卒

《公羊传》：“孟子者何？昭公之夫人也。其称孟子何？讳娶
同姓，盖吴女也。”

〈注〉礼，不娶同姓，买妾不知其姓则卜之，为同宗共祖，乱人伦，与禽兽无别。昭公既娶，讳而谓之吴。孟子《春秋》不系吴者，礼，妇人系姓不系国，虽不讳，犹不系国也。不称夫人，不言薨，不书葬者，深讳之。

《穀梁传》：“孟子者何也？昭公夫人也。其不言夫人何也？
讳娶同姓也。”

〈注〉葬当书姓讳，故亦不书葬。

《胡传》：孟子，吴女，昭公之夫人。其曰孟子云者，讳娶同
姓也。礼，娶妻不娶同姓，买妾不知其姓，则卜之厚，男
女之别也。同姓从宗合族属，异姓主名治际会，名著
而男女有别矣。四世而缌，服之穷也。五世而袒免，杀
同姓也。六世亲属竭矣。其庶姓别于上，戚单于下，婚
姻可以通乎？缀之以姓而弗别，合之以食而弗殊，虽
百世而婚姻不通，《周》道然也。昭公不谨于礼，欲结好
强吴，以去三家之权；忍娶同姓，以混男女之别；不命
于天子，以弱其配；不见于庙，不书于策，以废其常典，
礼之大本丧矣，其失国也宜。故陈司败问昭公“知礼
乎？”子曰：“知礼。”子退，揖巫马期而进之，曰：“吾闻君子不
党，君子亦党乎？君娶于吴为同姓，谓”之吴孟子。君而
知礼，孰不知礼？巫马期以告。子曰：“丘也幸，苟有过，人
必知之。”《书孟子》卒，虽曰为君隐，而实亦不可揜矣。

〈大全〉蔡氏曰：“同姓不可书，曰夫人姬氏薨”，故曰“孟子卒。”朱子曰：“讳之，使若宋女子姓者然。”　汪氏曰：“或谓旧史固书夫人孟子薨，《春秋》不书夫人而书卒，示天下后世娶同姓之必不可也。”